Source: https://www.ssd.sk/inteligentny-meraci-system/casto-kladene-otazky?page_id=5231
Timestamp: 2018-12-19 13:47:35+00:00

Document:
Často kladené otázky, Inteligentný merací systém, Stredoslovenská distribučná, a.s.
Lehoty na zavedenie inteligentných meracích systémov pre jednotlivé kategórie koncových odberateľov elektriny sú uvedené v § 7 vyhlášky 358/2013 Z. z.:
Prevádzkovateľ regionálnej distribučnej sústavy nainštaluje inteligentné meracie systémy pre koncových odberateľov elektriny v počte zodpovedajúcom najmenej 80 % odberných miest koncových odberateľov, ktorí najneskôr do:
31. decembra 2014 splnili kritériá na zaradenie medzi koncových odberateľov elektriny kategórie 1, a to v lehote do 31. decembra 2015
31. decembra 2015 splnili kritériá na zaradenie medzi koncových odberateľov elektriny kategórie 1, 2 a 4, a to v lehote do 31. decembra 2016
31. decembra 2018 splnili kritériá na zaradenie medzi koncových odberateľov elektriny kategórie 1 a 4, a to v lehote do 31. decembra 2020."
Na čo sa musí odberateľ pripraviť pri inštalácii IMS?
Celý proces montáže bude koordinovaný pracovníkmi distribučnej spoločnosti, vrátane informovania zákazníkov, takže zákazníci nemusia proaktívne robiť nič.
V zmysle § 8 vyhlášky 358/2013 Z. z: Koncový odberateľ elektriny, ktorého odberné miesto splnilo kritériá podľa § 3, umožní prevádzkovateľovi distribučnej sústavy montáž a prevádzku inteligentného meracieho systému v odbernom mieste koncového odberateľa elektriny.
V akej fáze sa v súčasnosti nachádza program nasadenia IMS vo vašej spoločnosti? Čo sa už urobilo a aké aktivity máte ešte pred sebou?
Ukončili sme prípravnú a analytickú fázu pre väčšinu oblastí, ktoré s implementáciou IMS súvisia. V súčasnosti sú nosnou aktivitou výberové konania na kľúčové komponenty systému. Nemenej dôležitou súčasťou projektu sú procesy prevádzky a údržby celého systému. Paralelne sa venujeme analýze požiadaviek, ktoré na systém vyhláška kladie a ich technicko-ekonomickému významu a dopadu.
Koľko meradiel by ste mali celkovo vymeniť podľa požiadaviek legislatívy?
Lehoty a rozsah inštalácie inteligentných meracích systémov (IMS) určuje Vyhláška č.358/2013. Stredoslovenská distribučná, a.s., (SSD), a. s., postupuje v zmysle legislatívy. V SSD má byť do roku 2020 inštalované inteligentné meranie približne pre 110 000 odberných miest
Ako dlho ho budem mať nainštalovaný?
Podľa platnej legislatívy môže byť určené meradlo nainštalované na OM maximálne 12 rokov, z dôvodu uplynutia doby úradného overenia. Po tejto dobe musí dôjsť k výmene meradla.
Koľko IMS ste už namontovali odberateľom?
Montáž sa vykonáva podľa harmonogramu. Počet namontovaných IMS meracích prístrojov je každý deň iný a väčší nárast inštalácií sa očakáva v závere roku 2015.
Aká je štruktúra odberateľov, pre ktorých máte zabezpečiť inštaláciu IMS - domácnosti, firmy a ostatní zákazníci?
Kritériá (podľa objemu ročnej spotreby) definuje legislatíva a z toho vyplýva, či bude na dané miesto inštalovaný IMS a s akou funkcionalitou.
Inštalujete jeden typ meradla pre všetky odberné miesta? Ak nie, koľko typov a aké?
Spomenutá vyhláška priamo zavádza kategórie koncových odberateľov, kategórie IMS elektromerov a vzťahy medzi nimi. Pokiaľ ide o typy elektromerov, rozoznáva IMS elektromery so základnou, pokročilou a špeciálnou funkcionalitou a toto, samozrejme, budeme rešpektovať.
Kto príde IMS nainštalovať?
Výmenu meračov budú zabezpečovať pracovníci spoločnosti SSE-D, ktorí sú povinní preukázať sa zákazníkom preukazom zamestnanca.
V ktorých mestách a v akých etapách bude realizovaná výmena IMS?
Výmeny elektromerov budú vykonávané podľa legislatívy. Prioritná orientácia, kde sa budú montovať IMS je podľa legislatívnych parametrov, v rámci celého vymedzeného distribučného územia SSD. Dá sa povedať, že montáž IMS bude prebiehať takmer v každej obci či meste.
Vopred ma upozorníte na výmenu?
SSD tak ako pri výmenách z dôvodu doby uplynutia úradného overenia oznamovala odberateľom termín výmeny, bude tak robiť aj pri IMS formou oznámenia zaslaného ako list.
Kto hradí výmenu?
Výmena meračov bude prebiehať v réžii a na náklady SSD.
Podľa vašich odhadov, aký pokles spotreby elektriny inteligentné merače môžu priniesť jednotlivým kategóriám odberateľov?
IMS poskytuje základný nástroj koncovým odberateľom, aby si sledovali svoju spotrebu a v prípade, že nájdu v odberovom režime priestor, môžu sa zamerať na úspory.
Na akých faktoroch bude závisieť rozsah možného poklesu spotreby elektriny a využívanie benefitov, ktoré inteligentné merače prinášajú na strane vašich klientov?
Očakávaným prínosom pre zákazníkov je viac informácií o spotrebe na svojom odbernom mieste a možnosť racionalizácie spotreby na základe týchto informácií.
Aké sú doterajšie skúsenosti vašej spoločnosti s inteligentnými meračmi?
Spoločnosť SSD neustále monitoruje vývojové trendy, ako technologické, tak aj netechnologické. Reálne prevádzkové skúsenosti však získame, rovnako ako ostatné distribučné spoločnosti, až úplným nasadením IMS do prevádzky. Určitý variant zjednodušeného inteligentného merania bol na odberných miestach aj v dnešnej dobe. Ide o odberné miesta na VN napäťovej úrovni, kde elektromery komunikujú na diaľku, elektromer zaznamenáva profilovú krivku odberu, zaznamenáva 15 minútové namerané výkonové technické maximá a dáta sa poskytujú koncovým odberateľom a ostatným účastníkom trhu. Je to iba malá skupina odberných miest. Nasadenie IMS v takom veľkom počte ako určuje vyhláška si však vyžaduje oveľa zložitejšiu technológiu a pravidlá na jej obsluhu.
Môžem odmietnuť inštaláciu inteligentného meracieho systému?
Zjednodušene povedané, odmietnuť osadenie elektromera IMS na odbernom mieste odberateľ môže za predpokladu, že ukončí zmluvu na odber a nebude odoberať elektrinu. Zásobovanie odberného miesta elektrinou musí byť merané a to cez určené meradlo. Pre koncového odberateľa osadenie IMS elektromera neznamená žiadne ohrozenie či povinnosti. V prípade, ež má záujem sa uberať trendom znižovať spotrebu na maximálnu možnú mieru, znamená to pre neho menšie náklady na elektrickú energiu, ktorú každý z nás nevyhnutne potrebuje.
Zlepší sa inštaláciou inteligentného meracieho systému kvalita dodávky elektriny?
Kvalita elektrickej energie je daná technickými normami, bezporuchovým chodom distribučnej sústavy a v nemalej miere aj správaním sa odberateľov pri prevádzkovaní odberných miest. IMS však bude poskytovať možnosť zisťovať ďalšie technické údaje a parametre z distribučnej sústavy.
Vidí distribučná spoločnosť na diaľku stav a situáciu na odbernom mieste, kde je IMS?
Distribučná spoločnosť v rámci nasadzovanej technológie musí elektromer o odčítanie stavu nameranej spotreby požiadať. IMS elektromer elektronický pokyn prečíta, zaznamená stav do pamäte a odošle elektronicky do centrály. Rovnako, ak by nastala taká porucha na odbernom mieste, ktorú vie elektromer zaznamenať v rámci naprogramovaných funkcionalít, tak oznámenie o poruche odošle do centrály. V centrále bude tím pracovníkov, ktorí takéto hlásenia musia bezprostredne spracovať a zadať požiadavku na odstránenie poruchového stavu.
Predíde sa inštaláciou IMS aj možným neoprávneným odberom?
IMS technológia je citlivejšia, online prepojená s centrálou a predpokladáme, že dokáže ľahšie identifikovať nekalé praktiky.
Môžu sa IMS nainštalovať aj pre výrobné zariadenie?
Áno, tieto sú v zmysle vyhlášky Ministerstva hospodárstva SR č. 358/2013 Z. z., ktorou sa ustanovuje postup a podmienky v oblasti zavádzania a prevádzky inteligentných meracích systémov v elektroenergetike, v § 3 špecifikované ako koncový odberateľ kategórie 4, detailne uvedené v § 3 bod (5) predmetnej vyhlášky 358/2013 Z. z.:
Koncový odberateľ elektriny kategórie 4 je taký, ktorý má zariadenie na výrobu elektriny pripojené do distribučnej sústavy, koncový odberateľ elektriny, ktorý má v odbernom mieste pripojenú nabíjaciu stanicu pre elektromobily určené na prevádzku na pozemných komunikáciách, odovzdávacie miesta, v ktorých sú do distribučnej sústavy pripojené zariadenia na výrobu elektriny, koncový odberateľ, u ktorého budú prevádzkovateľom distribučnej sústavy zistené nepriaznivé spätné vplyvy jeho zariadení na sústavu a koncový odberateľ, u ktorého prevádzkovateľ distribučnej sústavy, na základe vyhodnotenia informácií, ktoré sú prevádzkovateľovi distribučnej sústavy známe z jeho činnosti, rozhodne o sledovaní výkonových a kvalitatívnych parametrov elektriny. Na odberných miestach koncového odberateľa elektriny kategórie 4 prevádzkovateľ distribučnej sústavy nainštaluje inteligentný merací systém so špeciálnou funkcionalitou inteligentného meracieho systému podľa § 4 ods. 4.
Vyžaduje si IMS špeciálnu údržbu?
Určite si vyžaduje inú údržbu zo strany SSD. Je to komplexná technológia, podstatne odlišná ako bola pri súčasných elektromeroch. Zo strany zákazníka sa nič podstatné nemení. Ako si môže pozrieť namerané veličiny, je ako inštrukcia vo forme letáku, alebo na webovej stránke SSD.
Môžu dáta z IMS byť zneužité? Ako sú zabezpečené namerané dáta?
Technológia je nasadzovaná s maximálnou mierou bezpečnosti a prístup k dátam bude mať SSD tak, ako je tomu aj dnes. Forma primeranej ochrany a opatrnosti bude musieť byť aj na strane koncového zákazníka. Zneužitie hesla, prístupových kódov je vány problém. Koncoví odberatelia však majú mobilné telefóny s mobilnými službami, bankové internetové služby, internetové obchody a platby... IMS je len ďalšia služba, kde budú ku komunikácii používané bezdrôtové komunikačné siete.
Dajú sa IMS využi ťna úsporu elektriny? Dokáže si spotrebiteľ optimalizovať pomocou IMS svoju spotrebu?
Koncový odberateľ elektriny sa na základe informácií z inteligentného meracieho systému o priebehu svojej dennej spotreby môže rozhodovať o efektívnom využití elektriny počas dňa.
Vďaka inteligentným meračom je oveľa ľahšie sledovať nielen to, koľko elektrickej energie míňame, výhodou je tiež, že informácie sa dajú rozmeniť na drobné a podľa toho meniť a regulovať spotrebiteľské návyky domácnosti.
Ako sa vyberajú odberné miesta, na ktorých sa bude inštalovať IMS?
Pravidlá sú určené vo vyhláške Ministerstva hospodárstva SR č. 358/2013 Z. z., kde sú koncoví odberatelia rozdelení do 4 kategórií:
Kategória 1 - odberatelia s ročnou spotrebou elektriny najmenej 15 MWh a MRK najmenej 30 kW alebo najmenej 45 A.
Kategória 2 - odberatelia s ročnou spotrebou elektriny najmenej 4 MWh a MRK najmenej 30 kW alebo najmenej 45 A.
Kategória 3 - odberatelia s ročnou spotrebou elektriny najmenej 4 MWh a MRK menej ako 30 kW alebo menej ako 45 A.
Kategória 4 - odberatelia s pripojeným zariadením na výrobu elektriny, nabíjacie stanice pre elektromobily, odovzdávacie miesta, odberatelia, u ktorých budú zistené nepriaznivé spätné vplyvy.
Podľa § 6 vyhlášky č. 358/2013 Z. z.:
Koncový odberateľ elektriny pristupuje k údajom nameraným inteligentným meracím systémom podľa zákona a osobitných predpisov (vyhláška č. 3/2013 Z. z. a vyhláška č. 24/2013 Z. z.) aj prostredníctvom webového sídla svojho dodávateľa elektriny, príslušného prevádzkovateľa distribučnej sústavy a prostredníctvom webového sídla organizátora krátkodobého trhu s elektrinou.
Nebude mi samotný prístroj IMS spotrebovávať elektrinu, ktorú musím zaplatiť?
Čo v prípade neplatenia? Bude IMS odinštalovaný a opätovne nainštalovaný po zaplatení?
Vymáhanie pohľadávky formou odpojenia odberného miesta od distribučnej sústavy, t.j. diaľkové odpojenie a diaľkové pripojenie odberného miesta umožňuje IMS s pokročilou funkcionalitou. Toto platí pre odberné miesta zaradené do kategórií 1, 2 a 4.

References: § 7
 § 8
 § 3
 § 3
 § 3
 § 4
 § 6